SKRIFTLIG FORESPØRGSEL E-0811/01

af María Sornosa Martínez (PSE) til Kommissionen

(19. marts 2001)

Om: Golfbaner og forvaltning af vandressourcerne i EU

I den selvstyrende region Katalonien i Spanien er der rejst sag mod 41 af de 55 eksisterende golfbaner for overtrædelse af bestemmelserne om vandspareforanstaltningerne (en grænse på 450 m3 vand månedligt er mere end tilstrækkeligt til at vedligeholde grønsværen) og for ulovligt at have udvundet vand på steder, hvor de ikke havde tilladelse til det. Desuden beregnes det i den selvstyrende region Valencia, at der i den nyåbnede forlystelsespark Terra Mítica er et vandforbrug, som, hvis denne praksis fortsætter, næste år vil indebære en fordobling af vandunderskuddet i et område, som er alvorligt ramt af tørke. Dertil kommer, at temaparken planlægger flere golfbaner i nærheden, og at der er projekteret yderligere golfbaner andre steder i regionen, f.eks. i Peñíscola, Benidorm og Finestrat. På lokaliteter med begrænsede vandressourcer og ringe nedbør kræves der til en standardgolfbane lige så meget vand, som en by på 15 000 har behov for til husholdningerne. For at opfylde denne store efterspørgsel - til golfbaner og lignende - i et område med vandmangel har den spanske regering netop vedtaget en national vandplan, hvis sigte er overførsel af 1050 hm3 vand til netop de nævnte områder. Tilfældene Valencia og Katalonien er kun eksempler på, hvordan det kan gå i EU, hvor golf er en aktivitet, hvor antallet af udøvere stiger med 15 % om året. Det må heller ikke lades ude af betragtning, at golfbanerne i betydeligt omfang påvirker miljøet, og at der for at vedligeholde grønsværen er behov for store mængder af gødning, ukrudtsmidler og andre kemiske stoffer, som, når de trænger ned i undergrunden, kan forurene de vandførende lag og udgøre en betydelig trussel mod den lokale fauna og flora.

Det nye direktiv om vand (2000/60/EF(1)) har følgende grundlæggende målsætninger for den fælles vandpolitik:

- fremme af en bæredygtig vandanvendelse baseret på langsigtet beskyttelse af tilgængelige vandressourcer

- en progressiv reduktion af emissioner af farlige stoffer i vand

- behovet for at tage hensyn til de særlige forhold i vandområdedistrikterne, en evaluering af menneskelige aktiviteters indvirkning på miljøet og en økonomisk analyse af vandforbruget.

Hvilke initiativer vil Kommissionen tage for at sikre, at de to bestemmelser i direktiv 2000/60/EF overholdes i forbindelse med golfbaner, især i betragtning af, at der i det foreliggende tilfælde er tale om områder med ringe nedbør samt problemer med tørke og ørkendannelse?

(1) EFT L 327 af 22.12.2000, s. 1.

Svar afgivet på Kommissionens vegne af Margot Wallström

(6. juni 2001)

Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(1), herefter kaldet vandrammedirektivet, trådte i kraft den 22. december 2000. Direktivet har en tidsplan for gennemførelsen af de forskellige fastsatte krav. For eksempel skal der fire år efter direktivets ikrafttræden foretages en analyse af forholdene i flodbækkenet og den belastning, området er udsat for. Inden for seks år skal der iværksættes et overvågningsprogram i henhold til direktivet, og endelig skal der inden for ni år vedtages et program med foranstaltninger, der gør det muligt at opfylde direktivets målsætninger. Det fremgår således, at den fulde opfyldelse af alle direktivets krav vil tage en længere årrække. I de områder, hvor det bliver nødvendigt, må der tages hensyn til brugen af vand, kunstgødning og andre kemiske stoffer på golfbaner, når man skal opfylde de forskellige krav i direktivet. Det er en udfordring at opfylde kravene, men det er en nødvendighed, hvis der skal opnås en ordentlig tilstand i alle Fællesskabets vandområder.

Det er enhver medlemsstats pligt at gennemføre direktivets forskellige stadier på korrekt vis. Kommissionen vil nøje følge gennemførelsesprocessen i medlemsstaterne med henblik på at nå frem til en virkningsfuld og strømlinjet gennemførelse af direktivet i hele Fællesskabet. Den vil holde sig til tidsplanen for direktivets gennemførelse, når den undersøger, hvorvidt medlemsstaterne opfylder kravene i vandrammedirektivet.

(1) EFT L 327 af 22.12.2000.